CELEX: 32022R0246
Language: ro
Date: 2021-12-13 00:00:00
Title: Regulamentul de punere în aplicare (UE) 2022/246 al Comisiei din 13 decembrie 2021 de modificare a Regulamentului de punere în aplicare (UE) 2017/39 în ceea ce privește cererile de ajutor, plata ajutoarelor și controalele la fața locului

22.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 41/8
               
            
         REGULAMENTUL DE PUNERE ÎN APLICARE (UE) 2022/246 AL COMISIEI
         din 13 decembrie 2021
         de modificare a Regulamentului de punere în aplicare (UE) 2017/39 în ceea ce privește cererile de ajutor, plata ajutoarelor și controalele la fața locului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 25 litera (b),
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 62 alineatul (2) litera (a),
         întrucât:
         
                     (1)
                  
                  
                     Articolul 4 alineatul (6) din Regulamentul de punere în aplicare (UE) 2017/39 al Comisiei (3) prevede că sumele solicitate în cadrul cererilor de ajutor trebuie să fie însoțite de documente justificative care să indice prețul produselor, al materialelor sau al serviciilor furnizate, împreună cu o chitanță sau o dovadă de plată ori un document echivalent. Prețul produselor, al materialelor sau al serviciilor nu este pertinent în cazul în care se utilizează o opțiune simplificată în materie de costuri și nu este în concordanță cu obiectivele de simplificare și de reducere a sarcinii administrative a opțiunilor simplificate în materie de costuri. Prin urmare, este oportun să se stabilească cerințe diferite pentru sistemele bazate pe costuri și pentru opțiunile simplificate în materie de costuri.
                  
               
                     (2)
                  
                  
                     Articolul 5 din Regulamentul de punere în aplicare (UE) 2017/39 stabilește condițiile generale pentru plata ajutoarelor. Documentele justificative necesare includ, în cazul opțiunilor simplificate în materie de costuri, dovada plății pentru produsele furnizate și/sau distribuite și pentru materialele sau serviciile furnizate în cadrul măsurilor educative însoțitoare, activitățile de monitorizare, de evaluare și de publicitate. Cu toate acestea, astfel de documente justificative nu sunt necesare în cazul sistemelor bazate pe costuri. Experiența dobândită demonstrează că o astfel de cerință nu este relevantă pentru plata ajutorului, indiferent dacă se utilizează un sistem bazat pe costuri sau o opțiune simplificată în materie de costuri, și nu este în concordanță cu obiectivele de simplificare și de reducere a sarcinii administrative prin opțiuni simplificate în materie de costuri. Prin urmare, această cerință trebuie eliminată.
                  
               
                     (3)
                  
                  
                     În conformitate cu articolul 9 alineatul (4) din Regulamentul de punere în aplicare (UE) 2017/39, în cazul ajutoarelor solicitate pentru furnizarea și distribuirea de produse și al măsurilor educative însoțitoare, controalele administrative trebuie să fie completate de controale la fața locului. Articolul 10 alineatul (1) din regulamentul respectiv stabilește o listă neexhaustivă a verificărilor pe care controalele la fața locului trebuie să le includă în cazul ajutoarelor pentru furnizarea și distribuirea de produse. Având în vedere experiența acumulată și din motive de claritate, această listă neexhaustivă a verificărilor care urmează să fie efectuate trebuie completată atât pentru controalele la fața locului în cazul ajutoarelor solicitate pentru furnizarea și distribuirea de produse, cât și pentru măsurile educative însoțitoare.
                  
               
                     (4)
                  
                  
                     Prin urmare, Regulamentul de punere în aplicare (UE) 2017/39 trebuie modificat în consecință.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2017/39 se modifică după cum urmează:
            
                        1.
                     
                     
                        La articolul 4 alineatul (6), primul paragraf se înlocuiește cu următorul text:
                        „Statele membre indică ce documente se depun pentru susținerea cererilor de ajutor. Sumele solicitate în cererile de ajutor sunt însoțite de documente justificative care indică:
                        
                                    (a)
                                 
                                 
                                    prețul produselor, materialelor sau serviciilor furnizate, împreună cu o chitanță sau o dovadă a plății sau un document echivalent; sau
                                 
                              
                                    (b)
                                 
                                 
                                    dacă statul membru autorizează utilizarea baremelor standard pentru costurile unitare, a finanțării la rate forfetare și/sau a sumelor forfetare, faptul că cantitățile au fost furnizate și/sau distribuite în scopul programului pentru școli.”
                                 
                              
                  
                        2.
                     
                     
                        Articolul 5 se modifică după cum urmează:
                        
                                    (a)
                                 
                                 
                                    la alineatul (1), litera (b) se înlocuiește cu următorul text:
                                    
                                                „(b)
                                             
                                             
                                                dacă statul membru autorizează utilizarea baremelor standard pentru costurile unitare, a finanțării la rate forfetare și/sau a sumelor forfetare, la prezentarea unei dovezi potrivit căreia cantitățile au fost furnizate și/sau distribuite în scopul programului pentru școli.”;
                                             
                                          
                              
                                    (b)
                                 
                                 
                                    alineatul (2) se înlocuiește cu următorul text:
                                    
                                       „(2)   Ajutoarele legate de măsurile educative însoțitoare, monitorizare, evaluare și publicitate se plătesc doar la momentul livrării materialului sau serviciilor în cauză și la depunerea dovezilor documentare aferente solicitate de autoritatea competentă sau, dacă statul membru autorizează utilizarea baremelor standard pentru costurile unitare, a finanțării la rate forfetare și/sau a sumelor forfetare, la prezentarea unei dovezi potrivit căreia materialele sau serviciile au fost livrate și achitate.”
                                    
                                 
                              
                  
                        3.
                     
                     
                        La articolul 10, alineatul (1) se înlocuiește cu următorul text:
                        
                           „(1)   Controalele la fața locului vizează, în special:
                           
                                       (a)
                                    
                                    
                                       evidențele menționate la articolul 6 din Regulamentul delegat (UE) 2017/40, prin coroborarea și completarea controalelor administrative cu documentele relevante, inclusiv cu documentele financiare, cum ar fi facturile de cumpărare și de vânzare, notele de livrare, extrasele bancare sau alte dovezi de plată, și înregistrarea acestora în contabilitate;
                                    
                                 
                                       (b)
                                    
                                    
                                       utilizarea produselor în conformitate cu Regulamentul (UE) nr. 1308/2013, cu Regulamentul delegat (UE) 2017/40 și cu prezentul regulament;
                                    
                                 
                                       (c)
                                    
                                    
                                       punerea în aplicare a măsurilor educative însoțitoare de sprijinire a distribuirii de produse, în cazul în care controlul la fața locului are loc la sediul instituției de învățământ sau în cazul în care controlul la fața locului se referă la ajutorul solicitat pentru măsurile educative însoțitoare;
                                    
                                 
                                       (d)
                                    
                                    
                                       utilizarea unor instrumente de publicitate adecvate, în cazul în care controlul la fața locului are loc la sediul instituției de învățământ.”
                                    
                                 
                     
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  JO L 347, 20.12.2013, p. 549.
         
            (3)  Regulamentul de punere în aplicare (UE) 2017/39 al Comisiei din 3 noiembrie 2016 privind normele de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ (JO L 5, 10.1.2017, p. 1).